Danmark spiller her til aften åbningskamp ved EM i fodbold, og opbakningen til kvinderne er større end nogensinde.

Flere danskere har iklædt sig landsholdstrøjen og er draget til England for at kippe med klaphatten, når Danmark spiller åbningskamp ved EM mod Tyskland. Sine og Sofie Thrige fra Farsø er to af dem, der med længsel ser frem til kampen, som spilles på Brentford Community Stadium, hvor der er plads til knap 18.000 tilskuere. Begge er søstre til landsholdsspilleren Sara Thrige, og de varmer op til kampen på en bar nær stadion, hvor der er gang i de danske slagsange. - Vi er røde. Vi er hvide. Vi står sammen side og side, lyder det fra højtaleren. Stigende interesse For et par uger siden spillede det danske kvindelandshold i en testkamp foran 21.542 tilskuere, som sørgede for en eminent kulisse i Parken, da Danmark slog Brasilien 2-1. I forgårs skød værtsnationen England EM-turneringen i gang foran 69.000 tilskuere på Old Trafford, og meget tyder på, at der nu rides videre på den bølge fra dansk side. - Jeg er overrasket, hvor mange mennesker der har taget turen til England for at bakke landsholdet op, og der er en vanvittigt god stemning. Det er fantastisk og dejligt, at det går den vej. De (landsholdsspillerne, red.) fortjener det, siger søstrene fra en telefonforbindelse fire timer før kamp. Største i karrieren Begge glæder sig til at skråle søsteren Sara Thriges navn, når de ankommer til stadion. - Det er rigtig stort, og vi er helt vildt stolte af hende. Det er noget af det største, hun kan opleve i karrieren, så det er megafedt, at vi kan få lov til at følge det på tæt hold her i England, siger Sofie Thrige, mens man kan høre, at der råbes 4,4,4,4-0 i baggrunden, hvilket er en reference til herrelandsholdets 4-0-sejr over Wales ved EM sidste sommer. Danmarks åbningskamp mod Tyskland spilles klokken 21 og kan følges på DR. Foruden tyskerne er Danmark i pulje med Finland og Spanien.